b'\n_START_ARTICLE_\nWilliamsF1\n_START_PARAGRAPH_\nWilliamsF1, prej znan kot Williams Grand Prix Engineering, je mo\xc5\xa1tvo Formule 1, ki je osvojilo devet konstruktorskih naslovov, prvega v sezoni 1980, zadnjega pa v sezoni 1997. Mo\xc5\xa1tvo sta ustanovila in ga vodita Sir Frank Williams in Patrick Head, prvi\xc4\x8d pa so nastopili na Veliki nagradi Argentine 1978. \xc5\xa0vicar Clay Regazzoni je zmagal prvo dirko za Williams na Veliki nagradi Velike Britanije 1979. V sezoni 1997 je Kanad\xc4\x8dan Jacques Villeneuve dosegel 100. zmago mo\xc5\xa1tva, kar jih je dokon\xc4\x8dno uvrstilo med Velika tri mo\xc5\xa1tva Formule 1, poleg Ferrarija in McLarna. Vse Williamsove \xc5\xa1asije imajo oznako FW in \xc5\xa1tevilka, FW po lastniku mo\xc5\xa1tva Franku Williamsu._NEWLINE_Mo\xc5\xa1tvo Williams Grand Prix Engineering je bilo ustanovljeno v sezoni 1977, po dveh glede na dose\xc5\xbeke mo\xc5\xa1tva WilliamsF1 neuspe\xc5\xa1nih poskusih v Formuli 1, Frank Williams Racing Cars in Walter Wolf Racing._NEWLINE_Mnogi znani dirka\xc4\x8di so dirkali za Williams, tudi Finec Keke Rosberg, Britanca Nigel Mansell in Damon Hill, Francoz Alain Prost in Brazilec Ayrton Senna. Po Sennini smrtni nesre\xc4\x8di z Williamsom na Veliki nagradi San Marina 1994, so bili Frank Williams, Patrick Head in dizajner Adrian Newey obto\xc5\xbeeni smrti iz malomarnosti. Sodni proces se je kon\xc4\x8dno zaklju\xc4\x8dil leta 2005 in Williams, Head in Newey so bili opro\xc5\xa1\xc4\x8deni krivde._NEWLINE_Williams je dirkal z motorji mnogih znanih proizvajalcev motorjev, najve\xc4\x8d uspeha pa jim je prinesel Renaultov, saj je Williams-Renault osvojil kar pet od Williamsovih devetih konstruktorskih naslovov.'